'कृषि के साथ ऋषि प्रधान भी हमारा देश'
Updated Wed, 25 Jul 2012 12:00 PM IST
चित्रकूट। भारत एक कृषिप्रधान देश है लेकिन हमें यह भी जानना चाहिए कि हमारा देश ऋषि प्रधान देश भी है। ऋषि और कृषि दोनों सनातन हैं। दोनों ही भारतीय संस्कृति और अस्मिता की पहचान हैं। ये विचार चित्रकूट ग्रामोदय विवि में चल रहे पंद्रह दिवसीय छात्र उन्मुखीकरण कार्यक्रम के मुख्य अतिथि श्रीकामदगिरि प्रमुख द्वार के महंत रामस्वरूपाचार्य जी महाराज ने व्यक्त किए।
महंत जी ने कहा कि श्रम और बुद्धि से सुसज्जित होकर ही हमारे व्यक्तित्व का संर्वागीण विकास हो सकता है। इसी रूप में उन्मुखीकरण कार्यक्रम का लाभ लेना चाहिए। उन्होंने बाल श्रमिकों की दुर्दशा पर भी चिंता व्यक्त की। कहा कि जो बचपन आज होटल की भट्ठी पर झुलस रहा है उसे शिक्षा से जोड़ना होगा। बुद्धिमान व्यक्ति श्रम से जी चुरा रहे हैं तो श्रमशील व्यक्ति विवेकवान नहीं हैं। इन दोनों का समन्वय आवश्यक है। उन्होंने छात्रों को स्वस्थ रहने, मस्त रहने और पढ़ाई में व्यस्त रहने का आशीष दिया। एकेएस यूनीवर्सिटी सतना के कुलपति हारवर्ड यूनीवर्सिटी के पूर्व प्रोफेसर अशोक कुमार ने कहा कि विश्व गुरु बनने के लिए हमें सांस्कृतिक जड़ों की ओर लौटना होगा। हम शाकाहार, आयुर्वेद विज्ञान, योग और प्राकृतिक चिकित्सा को भूलते जा रहे हैं और विश्व इनका अनुकरण कर लाभ उठा रहा है। कुलपति प्रो. कृष्ण बिहारी पांडे ने आए हुए अतिथियों का परिचय कराया।
Write a Comment | View Comments